SLCขวางรายย่อยล้วงข้อมูล
โซลูชั่น คอนเนอร์ ปิดประตูขวางรายย่อยร่วมบริหาร เชื่อเทกโอเวอร์ไม่สำเร็จ
11 ส.ค. 2554

โซลูชั่น คอนเนอร์ ปิดประตูขวางรายย่อยร่วมบริหาร เชื่อเทกโอเวอร์ไม่สำเร็จ
นายอารักษ์ ราษฎร์บริหาร ประธานเจ้าหน้าที่บริหาร บริษัท โซลูชั่น คอนเนอร์ (1998) เปิดเผยว่า บริษัทไม่ยินดีรับผู้ถือหุ้นรายย่อยที่จะส่งตัวแทนมาร่วมบริหาร แม้ว่า นายสุวิทย์ พิพัฒน์วิไลกุล จะถือหุ้นใหญ่ 7.97% และกลุ่มรายย่อยรวมตัวกัน เนื่องจากนายสุวิทย์เป็นคนดัง และเป็นนักการเมืองท้องถิ่นมีชื่อเสียงใน จ.อุดรธานี ไม่มีความชำนาญด้านสื่อ อีกทั้งจะเกิดความขัดแย้งได้
นายอารักษ์ กล่าวว่า การครอบงำกิจการ (เทกโอเวอร์) ไม่ใช่ง่าย ต้องดูของที่จะเทกโอเวอร์ เท่าที่ดูเจตนาของนายสุวิทย์ ซึ่งถือหุ้นใหญ่ คิดว่าต้องการมีส่วนร่วมในการบริหารด้วย 
“ถ้าเป็นนักเล่นหุ้นแล้วติดหุ้น จะมาเทกโอเวอร์ หรือมาเป็นบอร์ดนั่งบริหาร ผมว่าต้องดูกันดีๆ แต่ถ้าเข้ามาถือหุ้นปกติไม่มีปัญหาเรายินดีรับทุกคนที่เข้ามาถือหุ้น” 
สำหรับทางออกของเรื่องนี้ ประธาน กล่าวว่า คงมีการคุยกันโดยตัวแทนบริษัท ซึ่งได้รับการติดต่อกับคนรู้จักนายสุวิทย์ เพื่อหารือถึงจุดประสงค์ที่นายสุวิทย์และกลุ่มรายย่อยต้องการ
นายฉาย บุนนาค ผู้ถือหุ้น SLC กล่าวว่า ขณะนี้ยังไม่มีการเจรจากับตัวแทนผู้ถือหุ้นรายย่อย แต่จะส่งตัวแทนบริษัทร่วมเจรจากับนายสุวิทย์ เพื่อทราบความต้องการของผู้ถือหุ้นรายย่อย
“ผมพร้อมเป็นมิตรกับผู้ถือหุ้นทุกคนที่มีจริยธรรม ผมยินดีคุยกับคุณสุวิทย์ ถ้าคุยกันรู้เรื่องผมพร้อมเป็นพันธมิตร” 
นายฉาย กล่าวว่า ได้หยุดซื้อหุ้น SLC หลังจากซื้อได้จำนวนหนึ่งแล้ว หากมีเงินเก็บเหลือจะซื้อเพิ่มอีก เพราะเชื่อมั่นใน SLC ซึ่งยอดขายจากช่องข่าวสปริงนิวส์ต่อเดือนเพิ่มขึ้นมาก จากยอดขายเดือน พ.ย. 2553 เดือนละ 1 ล้านบาท ปัจจุบันเดือนละ 6 ล้านบาท
ตัวแทนนักลงทุนรายย่อย กล่าวว่า กลุ่มรายย่อยต้องการส่งตัวแทนเข้าร่วมเป็นกรรมการ เพื่อตรวจสอบความโปร่งใสในการบริหารงาน ภายหลังการเพิ่มทุน 2 รอบที่ผ่านมา โดยไม่ตั้งใจเข้าไปเทกโอเวอร์ 
“คุณสุวิทย์ถือหุ้นใหญ่ แต่ไม่ได้มีสิทธิร่วมบริหารหรือรับรู้การใช้เงินเพิ่มทุน พวกเราต้องการให้การบริหารงานโปร่งใส ถ้าลงทุนแล้วขาดทุนเพราะธุรกิจเจ๊งคิดว่ารับได้ แต่ถ้าเจ๊งเพราะทุจริตรับไม่ได้ กรรมการต้องรับผิดชอบ” ตัวแทนนักลงทุนรายย่อย กล่าว